ΚΑΝΟΝΙΣΜΟΣ (ΕΟΚ, ΕΥΡΑΤΟΜ, ΕΚΑΧ) αριθ. 549/69 ΤΟΥ ΣΥΜΒΟΥΛΙΟΥ της 25ης Μαρτίου 1969 περί καθορισμού των κατηγοριών των υπαλλήλων των Ευρωπαϊκών Κοινοτήτων στους οποίους εφαρμόζονται οι διατάξεις των άρθρων 12, 13 δεύτερη παράγραφος και 14 του πρωτοκόλλου περί των προνομίων και ασυλιών των Κοινοτήτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων και ιδίως το άρθρο 28 πρώτο εδάφιο,

το πρωτόκολλο περί προνομίων και ασυλιών των Ευρωπαϊκών Κοινοτήτων, και ιδίως τα άρθρα 16 και 22,

την πρόταση της Επιτροπής,

τη γνώμη της Συνελεύσεως(1),

τη γνώμη του Δικαστηρίου των Ευρωπαϊκών Κοινοτήτων,

Εκτιμώντας:

ότι τα προνόμια, οι ασυλίες και διευκολύνσεις που θεσπίζονται με το πρωτόκολλο περί των προνομίων και ασυλιών προς όφελος των υπαλλήλων και του προσωπικού των Κοινοτήτων παραχωρούνται αποκλειστικά προς το συμφέρον των Κοινοτήτων-

ότι απαιτείται, ως εκ τούτου, να εξασφαλισθεί στους υπαλλήλους και το λοιπό προσωπικό, ανάλογα με τα καθήκοντα και τις ευθύνες τους καθώς και με την ιδιαίτερη κατάστασή τους, το ευεργέτημα των προνομίων, ασυλιών και διευκολύνσεων που απαιτούνται για την καλή λειτουργία των Κοινοτήτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Απολαύουν των διατάξεων του άρθρου 12 του πρωτοκόλλου περί προνομιών και ασυλιών των Κοινοτήτων οι εξής κατηγορίες:

α) οι υπάλληλοι που υπάγονται στον κανονισμό περί της υπηρεσιακής καταστάσεως των υπαλλήλων των Κοινοτήτων, με εξαίρεση τους υπαλλήλους που τελούν σε διαθεσιμότητα και στους οποίους εφαρμόζεται αποκλειστικά η περίπτωση α) και όσον αφορά τις αποζημιώσεις που καταβάλλονται από τις Κοινότητες η περίπτωση γ) του άρθρου 12-

β) οι υπάλληλοι που υπάγονται στο καθεστώς που εφαρμόζεται επί του λοιπού προσωπικού των Κοινοτήτων, με εξαίρεση:

1. τους τοπικούς υπαλλήλους, στους οποίους εφαρμόζεται αποκλειστικά η περίπτωση α) του άρθρου 12,

2. τους μερικώς απασχολημένους επικουρικούς υπαλλήλους, στους οποίους εφαρμόζονται αποκλειστικά οι περιπτώσεις α) και β) και όσον αφορά τις αποδοχές που καταβάλλονται από τις Κοινότητες, η περίπτωση γ) του άρθρου 12.

Άρθρο 2

Απολαύουν των διατάξεων του άρθρου 13 δεύτερο εδάφιο του πρωτοκόλλου περί των προνομίων και ασυλιών των Κοινοτήτων οι εξής κατηγορίες:

α) τα πρόσωπα που υπάγονται στον κανονισμό περί της υπηρεσιακής καταστάσεως των υπαλλήλων ή στο καθεστώς που εφαρμόζεται επί του λοιπού προσωπικού των Κοινοτήτων, συμπεριλαμβανομένων των δικαιούχων της αποζημιώσεως που προβλέπεται σε περίπτωση απομακρύνσεως από τη θέση, προς το συμφέρον της υπηρεσίας, με εξαίρεση τους τοπικούς υπαλλήλους-

β) οι δικαιούχοι συντάξεων αναπηρίας, αρχαιότητας ή ζώντων, οι οποίες καταβάλλονται από τις Κοινότητες-

γ) οι δικαιούχοι της αποζημιώσεως που προβλέπεται σε περίπτωση οριστικής λήξεως των καθηκόντων σύμφωνα με το άρθρο 5 του κανονισμού (ΕΟΚ, Ευρατόμ, ΕΚΑΧ) αριθ. 259/68 (2).

Άρθρο 3

Απολαύουν των διατάξεων του άρθρου 14 του πρωτοκόλλου περί των προνομιών και ασυλιών των Κοινοτήτων οι εξής κατηγορίες:

α) οι υπάλληλοι που υπάγονται στον κανονισμό περί της υπηρεσιακής καταστάσεως των υπαλλήλων των Κοινοτήτων-

β) οι υπάλληλοι που υπάγονται στο καθεστώς που εφαρμόζεται επί του λοιπού προσωπικού των Κοινοτήτων, με εξαίρεση τους τοπικούς υπαλλήλους.

Άρθρο 4

Με την επιφύλαξη των διατάξεων του άρθρου 22 πρώτο εδάφιο του πρωτοκόλλου περί προνομίων και ασυλιών των Ευρωπαϊκών Κοινοτήτων, που αφορά τα μέλη των οργάνων της Ευρωπαϊκής Τράπεζας Επενδύσεων, απολαύουν των προνομίων και ασυλιών που προβλέπονται στα άρθρα 12, 13, δεύτερο εδάφιο και 14 του πρωτοκόλλου, υπό προϋποθέσεις και όρια ανάλογα προς τα προβλεπόμενα στα άρθρα 1, 2 και 3 του παρόντος κανονισμού:

- το προσωπικό της Ευρωπαϊκής Τράπεζας Επενδύσεων,

- οι δικαιούχοι συντάξεων αναπηρίας, αρχαιότητας ή επιζώντων, οι οποίες καταβάλονται από την Ευρωπαϊκή Τράπεζα Επενδύσεων.

Άρθρο 5

Ο κανονισμός αριθ. 8/63 Ευρατόμ, 127/63/ΕΟΚ (3) καταργείται.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος

Έγινε στις Βρυξέλλες, στις 25 Μαρτίου 1969.

Για το Συμβούλιο

Ο Πρόεδρος

G. THORN

(1) ΕΕ αριθ. Α 135 της 14. 12. 1968, σ. 31.

(2) EΕ αριθ. Ν 56 της 4. 3. 1968, σ.1.

(3) ΕΕ αριθ. 181 της 11. 12. 1963, σ. 2880/63.